Is daar ‘n verband tussen dankbaarheid en blydskap? - www.bybelkennis.co.za
Robert Emmons, waarskynlik die wêreld se bekendste navorser oor dankbaarheid, bevind dat dankbare mense gelukkiger, meer energiek, meer optimisties, meer simpatiek en meer vergewensgesind is, Hulle is ook miner materialisties, minder terneergedruk, minder angstig en minder jaloers. Hulle is meer tevrede met hulle lewens en selfs hulle gesondheid is beter.
Hoekom is daar so ‘n sterk verband tussen dankbaarheid en blydskap?
Dankbare denke bevorder ons waardering vir positiewe lewensondervindings. Deur dankbaar vir die gawes in jou lewe te wees, verkry jy maksimale tevredenheid en vreugde uit jou huidige omstandighede.
Deur dankbaarheid uit te spreek bevorder jy vertroue. As jy besef hoeveel ander mense vir jou gedoen het en wat jy bereik het, voel jy meer vertroue.
Dankbaarheid help mense om spanning en trauma te hanteer. Die vermoë om jou lewensomstandighede te waardeer stel jou in staat om negatiewe ondervindings positief te interpreteer.
Deur dankbaarheid uit te druk moedig jy morele gedrag aan. Dankbare mense is meer geneig om ander te help. Hulle is ook minder gefikseer daarop om meer dinge te kry.
Dankbaarheid help ons om sosiale bande te bou. Dit versterk bestaande verhoudings en ontwikkel nuwe verhoudings. ‘n Dankbare persoon is ‘n meer positiewe persoon en mense hou meer van positiewe persone.
Dankbaarheid verhoed dat ek my met ander vergelyk. As jy waarlik waardeer wat jy het, is jy minder geneig om jou met ander mense te vergelyk.
Dankbaarheid is onverenigbaar met negatiewe emosies. Dit verminder gevoelens van bitterheid, kwaadwees, ens. Dit is moeilik om skuldig te voel as jy dankbaar is.
Moet ons nie dalk ‘n bietjie dankbaarder wees nie. Dit het voordele op allerhande terreine.
Laaste 7 Dae: 6,673
Laaste 30 Dae: 23,063
Laaste 365 Dae: 333,343